CELEX: 32022R0934
Language: el
Date: 2022-06-16 00:00:00
Title: Εκτελεστικός κανονισμός (ΕΕ) 2022/934 της Επιτροπής της 16ης Ιουνίου 2022 για την υποχρέωση καταγραφής των εισαγωγών ορισμένων τροχών από αλουμίνιο για οδικά οχήματα καταγωγής Μαρόκου

17.6.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 162/27
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2022/934 ΤΗΣ ΕΠΙΤΡΟΠΗΣ
         της 16ης Ιουνίου 2022
         για την υποχρέωση καταγραφής των εισαγωγών ορισμένων τροχών από αλουμίνιο για οδικά οχήματα καταγωγής Μαρόκου
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2016/1036 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Ένωσης (1) (στο εξής: βασικός κανονισμός), και ιδίως το άρθρο 14 παράγραφος 5α,
         Αφού ενημέρωσε τα κράτη μέλη,
         Εκτιμώντας τα ακόλουθα:
         
                     (1)
                  
                  
                     Στις 17 Νοεμβρίου 2021 η Ευρωπαϊκή Επιτροπή (στο εξής: Επιτροπή) με ανακοίνωση που δημοσιεύθηκε στην Επίσημη Εφημερίδα της Ευρωπαϊκής Ένωσης (στο εξής: ανακοίνωση για την έναρξη της διαδικασίας) (2) ανακοίνωσε την έναρξη διαδικασίας αντιντάμπινγκ σχετικά με τις εισαγωγές ορισμένων τροχών από αλουμίνιο για οδικά οχήματα καταγωγής Μαρόκου ύστερα από καταγγελία του Συνδέσμου των Ευρωπαίων Κατασκευαστών Τροχών (στο εξής: καταγγέλλων) για λογαριασμό παραγωγών που αντιπροσωπεύουν πάνω από το 25 % της συνολικής ενωσιακής παραγωγής ορισμένων τροχών από αλουμίνιο για οδικά οχήματα.
                  
               1.   ΠΡΟΪΟΝ ΠΟΥ ΥΠΟΒΑΛΛΕΤΑΙ ΣΕ ΚΑΤΑΓΡΑΦΗ
         
         
                     (2)
                  
                  
                     Το προϊόν που υποβάλλεται σε καταγραφή είναι τροχοί από αλουμίνιο για οδικά οχήματα των κλάσεων 8701 έως 8705, έστω και αν συνοδεύονται από τα εξαρτήματά τους και έστω και αν είναι εξοπλισμένοι με επίσωτρα, καταγωγής Μαρόκου (στο εξής: υπό εξέταση προϊόν).
                  
               
                     (3)
                  
                  
                     Το υπό εξέταση προϊόν υπάγεται επί του παρόντος στον κωδικό ΣΟ ex 8708 70 10 και ex 8708 70 50 (κωδικοί TARIC: 8708701015, 8708701050, 8708705015 και 8708705050). Οι κωδικοί ΣΟ και TARIC παρέχονται μόνο για ενημερωτικούς σκοπούς. Το πεδίο της παρούσας έρευνας υπόκειται στον ορισμό του υπό έρευνα προϊόντος όπως προαναφέρεται.
                  
               2.   ΑΙΤΙΟΛΟΓΗΣΗ ΤΗΣ ΚΑΤΑΓΡΑΦΗΣ
         
         
                     (4)
                  
                  
                     Σύμφωνα με το άρθρο 14 παράγραφος 5α του βασικού κανονισμού, η Επιτροπή καταγράφει τις εισαγωγές κατά την περίοδο της εκ των προτέρων γνωστοποίησης βάσει του άρθρου 19α του βασικού κανονισμού, ώστε να είναι δυνατή η μεταγενέστερη επιβολή μέτρων έναντι των εισαγωγών αυτών από την ημερομηνία της εν λόγω καταγραφής, εκτός εάν υπάρχουν επαρκή στοιχεία που αποδεικνύουν ότι δεν πληρούνται οι απαιτήσεις είτε του άρθρου 10 παράγραφος 4 στοιχείο γ) είτε του άρθρου 10 παράγραφος 4 στοιχείο δ) του βασικού κανονισμού.
                  
               
                     (5)
                  
                  
                     Η Επιτροπή εξακρίβωσε αν οι εισαγωγείς γνώριζαν, ή όφειλαν να γνωρίζουν, την ύπαρξη του ντάμπινγκ, και συγκεκριμένα την έκταση του ντάμπινγκ και την εικαζόμενη ή αποδεδειγμένη ζημία. Ανέλυσε επίσης κατά πόσον σημειώθηκε περαιτέρω σημαντική αύξηση των εισαγωγών η οποία, λαμβανομένου υπόψη του χρόνου κατά τον οποίο πραγματοποιήθηκαν, του όγκου τους και των λοιπών περιστάσεων, είναι πιθανό να εξουδετερώσει σε μεγάλο βαθμό την επανορθωτική επίδραση του οριστικού δασμού αντιντάμπινγκ που πρόκειται να επιβληθεί.
                  
               
                     (6)
                  
                  
                     Συνεπώς, η Επιτροπή εξέτασε τα αποδεικτικά στοιχεία που είχε στη διάθεσή της σύμφωνα με το άρθρο 10 παράγραφος 4 του βασικού κανονισμού. Για την ανάλυση αυτή, η Επιτροπή βασίστηκε, μεταξύ άλλων, στα στοιχεία για τις εισαγωγές που αναφέρονται στον πίνακα 1.
                  
               2.1.   Γνώση των εισαγωγέων σχετικά με το ντάμπινγκ, την έκτασή του και την εικαζόμενη ζημία
         
         
                     (7)
                  
                  
                     Η Επιτροπή έχει στη διάθεσή της επαρκή στοιχεία που αποδεικνύουν ότι οι εισαγωγές του υπό εξέταση προϊόντος από το Μαρόκο αποτελούν αντικείμενο ντάμπινγκ.
                  
               
                     (8)
                  
                  
                     Στην ανακοίνωση για την έναρξη της διαδικασίας που δημοσιεύθηκε στις 17 Νοεμβρίου 2021 επισημαίνεται ότι τα περιθώρια ντάμπινγκ που υπολογίζονται είναι σημαντικά, δηλ. ανέρχονται σε ποσοστό 14 %. Τα αποδεικτικά στοιχεία που περιέχονται στην καταγγελία αποδεικνύουν επαρκώς στο στάδιο αυτό ότι οι παραγωγοί-εξαγωγείς ασκούν πρακτικές ντάμπινγκ.
                  
               
                     (9)
                  
                  
                     Η καταγγελία παρείχε επίσης επαρκή αποδεικτικά στοιχεία για την εικαζόμενη ζημία που υπέστη ο ενωσιακός κλάδος παραγωγής, συμπεριλαμβανομένης μείωσης του μεριδίου αγοράς και αρνητικής εξέλιξης άλλων βασικών δεικτών επιδόσεων του ενωσιακού κλάδου παραγωγής.
                  
               
                     (10)
                  
                  
                     Με τη δημοσίευσή της στην Επίσημη Εφημερίδα της Ευρωπαϊκής Ένωσης, η ανακοίνωση για την έναρξη της διαδικασίας αποτελεί δημόσιο έγγραφο στο οποίο έχουν πρόσβαση όλοι οι εισαγωγείς. Επιπλέον, οι εισαγωγείς, ως ενδιαφερόμενα μέρη στο πλαίσιο της έρευνας, έχουν πρόσβαση στη μη εμπιστευτική έκδοση της καταγγελίας και στον μη εμπιστευτικό φάκελο. Ως εκ τούτου, η Επιτροπή θεώρησε ότι, με βάση τα ανωτέρω, οι εισαγωγείς γνώριζαν ή όφειλαν να γνωρίζουν, τις εικαζόμενες πρακτικές ντάμπινγκ, την έκταση τους και την εικαζόμενη ζημία.
                  
               
                     (11)
                  
                  
                     Με βάση τα ανωτέρω, η Επιτροπή κατέληξε στο συμπέρασμα ότι δεν υπάρχουν στοιχεία που να αποδεικνύουν ότι δεν πληρούνται οι προϋποθέσεις του άρθρου 10 παράγραφος 4 στοιχείο γ) του βασικού κανονισμού.
                  
               2.2.   Περαιτέρω σημαντική αύξηση των εισαγωγών
         
         
                     (12)
                  
                  
                     Με βάση τα στατιστικά στοιχεία που συνοψίζονται στον πίνακα 1 κατωτέρω, η Επιτροπή διαπίστωσε ότι ο αριθμός των τροχών από αλουμίνιο για οδικά οχήματα που εισήχθησαν από το Μαρόκο στην Ένωση αυξήθηκε κατά 43 % κατά την περίοδο από την 1η Δεκεμβρίου 2021 έως την 30ή Απριλίου 2022, δηλ. μετά την έναρξη της διαδικασίας, σε σύγκριση με την περίοδο από την 1η Δεκεμβρίου 2020 έως την 30ή Απριλίου 2021, δηλ. την ίδια περίοδο του προηγούμενου έτους, η οποία αποτελεί μέρος της περιόδου έρευνας (περίοδος έρευνας από την 1η Οκτωβρίου 2020 έως την 30ή Σεπτεμβρίου 2021). Επιπλέον, ο μέσος μηνιαίος όγκος των εισαγωγών από το Μαρόκο στην Ένωση κατά την περίοδο από την 1η Δεκεμβρίου 2021 έως την 30ή Απριλίου 2022 ήταν κατά 92 300 μονάδες υψηλότερος από τον μέσο μηνιαίο όγκο των εισαγωγών στην Ένωση κατά την περίοδο της έρευνας.
                  
               
                     (13)
                  
                  
                     Ως εκ τούτου, δεδομένης αυτής της περαιτέρω σημαντικής αύξησης των εισαγωγών από την οικεία χώρα, η Επιτροπή κατέληξε στο συμπέρασμα ότι δεν υπάρχουν στοιχεία που να αποδεικνύουν ότι δεν πληρούνταν η εν λόγω απαίτηση.
                     
                        Πίνακας 1
                     
                     
                                  
                              
                              
                                 1 Δεκεμβρίου 2020 – 30 Απριλίου 2021
                              
                              
                                 1 Δεκεμβρίου 2021 – 30 Απριλίου 2022
                              
                              
                                 Δ
                              
                              
                                 Μηνιαίος μέσος όρος από την 1η Δεκεμβρίου 2020 έως την 30ή Απριλίου 2021
                              
                              
                                 Μηνιαίος μέσος όρος από την 1η Δεκεμβρίου 2021 έως την 30ή Απριλίου 2022
                              
                           
                                 Όγκοι εισαγωγής (σε τεμάχια)
                              
                              
                                 1 068 018 
                              
                              
                                 1 529 755 
                              
                              
                                 +43  %
                              
                              
                                 213 604 
                              
                              
                                 305 951 
                              
                           
                                 
                                    Πηγή: Βάση δεδομένων τελωνειακής επιτήρησης της Επιτροπής για τον Απρίλιο του 2022 και βάση δεδομένων Comext της Eurostat για τους υπόλοιπους μήνες. Συντελεστής μετατροπής μεταξύ kg και μονάδας: 11,3 kg/μονάδα.
                              
                           
               2.3.   Εξουδετέρωση της επανορθωτικής επίδρασης του δασμού
         
         
                     (14)
                  
                  
                     Όπως συμπεραίνεται στο τμήμα 2.2 υπήρξε περαιτέρω σημαντική αύξηση των εισαγωγών του υπό εξέταση προϊόντος από την έναρξη της τρέχουσας έρευνας. Η εν λόγω αύξηση ανέρχεται περίπου σε 92 300 επιπλέον τροχούς από αλουμίνιο σε μηνιαία βάση συγκριτικά με τον αριθμό των τροχών από αλουμίνιο που εισήχθησαν από το Μαρόκο κατά την περίοδο έρευνας. Η αύξηση αυτή και μόνο αντιπροσωπεύει το 2 % της ενωσιακής κατανάλωσης κατά την περίοδο έρευνας.
                  
               
                     (15)
                  
                  
                     Σύμφωνα με τα στοιχεία εισαγωγών που συνοψίζονται στον πίνακα 2 κατωτέρω, η μέση τιμή εισαγωγής του υπό εξέταση προϊόντος ανά τροχό κατά την περίοδο από την 1η Δεκεμβρίου 2021 έως την 30ή Απριλίου 2022 ήταν κατά 14,8 % υψηλότερη από τη μέση τιμή εισαγωγής από το Μαρόκο κατά την περίοδο της έρευνας. Ωστόσο, πρέπει να ληφθεί υπόψη ότι το πρωτογενές αλουμίνιο αντιπροσωπεύει περίπου το 50 % του κόστους παραγωγής των τροχών από αλουμίνιο για οδικά οχήματα και ότι η τιμή πώλησης αναπροσαρμόζεται με βάση την τιμή του αλουμινίου στο χρηματιστήριο μετάλλων του Λονδίνου. Η Επιτροπή επισήμανε ότι η μέση τιμή του αλουμινίου αυξήθηκε κατά 50 % κατά την περίοδο της έρευνας σε σύγκριση με την περίοδο από τον Δεκέμβριο του 2021 έως τον Απρίλιο του 2022. Ως εκ τούτου, φαίνεται ότι η αύξηση των τιμών κατά 14,8 % αντανακλούσε μόνο εν μέρει την αύξηση του κόστους παραγωγής και, ως εκ τούτου, οι εισαγωγές εξακολουθούν να είναι ικανές να ασκήσουν πίεση στις πωλήσεις του ενωσιακού κλάδου παραγωγής.
                     
                        Πίνακας 2
                     
                     
                                  
                              
                              
                                 Περίοδος έρευνας
                              
                              
                                 Δεκέμβριος 2021 – Απρίλιος 2022
                              
                              
                                 Δ
                              
                           
                                 Μέσες τιμές εισαγωγών (EUR/τεμάχιο)
                              
                              
                                 44,7 
                              
                              
                                 51,3 
                              
                              
                                 +14,8  %
                              
                           
                                 
                                    Πηγή: Βάση δεδομένων τελωνειακής επιτήρησης της Επιτροπής για τον Απρίλιο του 2022 και βάση δεδομένων Comext της Eurostat για τους υπόλοιπους μήνες.
                              
                           
               
                     (16)
                  
                  
                     Με βάσει τα ανωτέρω, η Επιτροπή διαπίστωσε ότι τα στοιχεία που περιλαμβάνονται στον φάκελο δεν αποδεικνύουν ότι δεν τηρήθηκε η εν λόγω απαίτηση.
                  
               2.4.   Συμπέρασμα
         
         
                     (17)
                  
                  
                     Με βάση τα ανωτέρω, η Επιτροπή διαπίστωσε ότι δεν υπάρχουν πειστικά αποδεικτικά στοιχεία από τα οποία να προκύπτει ότι δεν εξασφαλίζεται στην προκειμένη περίπτωση η καταγραφή των εισαγωγών του υπό εξέταση προϊόντος κατά τη διάρκεια της περιόδου της εκ των προτέρων γνωστοποίησης. Από τη δημοσίευση της ανακοίνωσης για την έναρξη της έρευνας, χρονική στιγμή από την οποία οι παραγωγοί-εξαγωγείς γνώριζαν ή όφειλαν να γνωρίζουν την εικαζόμενη πρακτική ντάμπινγκ και τη ζημία, οι εισαγωγές του υπό εξέταση προϊόντος αυξήθηκαν περαιτέρω με τρόπο που μπορεί να υπονομεύσει σοβαρά την επανορθωτική επίδραση των δασμών αντιντάμπινγκ που επίσης επιβλήθηκαν κατά την περίοδο της εκ των προτέρων γνωστοποίησης.
                  
               
                     (18)
                  
                  
                     Επομένως, σύμφωνα με το άρθρο 14 παράγραφος 5α του βασικού κανονισμού, η Επιτροπή θα προβεί σε καταγραφή των εισαγωγών του υπό εξέταση προϊόντος κατά τη διάρκεια της περιόδου της εκ των προτέρων γνωστοποίησης.
                  
               3.   ΔΙΑΔΙΚΑΣΙΑ
         
         
                     (19)
                  
                  
                     Όλα τα ενδιαφερόμενα μέρη καλούνται να γνωστοποιήσουν γραπτώς τις απόψεις τους και να παράσχουν σχετικά αποδεικτικά στοιχεία. Επιπλέον, η Επιτροπή μπορεί να δεχθεί σε ακρόαση τα ενδιαφερόμενα μέρη, αν αυτά υποβάλουν αίτηση γραπτώς και αποδείξουν ότι υπάρχουν ιδιαίτεροι λόγοι για τους οποίους θα πρέπει να γίνουν δεκτά σε ακρόαση.
                  
               4.   ΚΑΤΑΓΡΑΦΗ
         
         
                     (20)
                  
                  
                     Βάσει του άρθρου 14 παράγραφος 5α του βασικού κανονισμού η Επιτροπή θα καταγράψει τις εισαγωγές του υπό εξέταση προϊόντος κατά την περίοδο της εκ των προτέρων γνωστοποίησης, σύμφωνα με το άρθρο 19α του βασικού κανονισμού, εκτός εάν υπάρχουν επαρκή αποδεικτικά στοιχεία ότι δεν πληρούνται οι απαιτήσεις του άρθρου 10 παράγραφος 4 στοιχεία γ) και δ).
                  
               
                     (21)
                  
                  
                     Κάθε μελλοντική οφειλή θα εξαρτάται από τα οριστικά συμπεράσματα της εν λόγω έρευνας αντιντάμπινγκ. Σύμφωνα με τους ισχυρισμούς που διατυπώνονται στην καταγγελία με την οποία ζητείται η έναρξη έρευνας, εκτιμάται ότι για το υπό εξέταση προϊόν τα μέσα περιθώρια ντάμπινγκ κυμαίνονται γύρω στο 14 % και το μέσο επίπεδο εξάλειψης της ζημίας ανέρχεται σε ποσοστό έως και 43 %. Το ποσό της πιθανής μελλοντικής οφειλής εκτιμάται στα επίπεδα αυτά με βάση την καταγγελία, δηλ. στο 14 % ως ποσοστό της αξίας εισαγωγής CIF του υπό εξέταση προϊόντος.
                  
               5.   ΕΠΕΞΕΡΓΑΣΙΑ ΔΕΔΟΜΕΝΩΝ ΠΡΟΣΩΠΙΚΟΥ ΧΑΡΑΚΤΗΡΑ
         
         
                     (22)
                  
                  
                     Η επεξεργασία των δεδομένων προσωπικού χαρακτήρα που θα συγκεντρωθούν στο πλαίσιο της προκείμενης έρευνας θα γίνει σύμφωνα με τον κανονισμό (ΕΕ) 2018/1725 του Ευρωπαϊκού Κοινοβουλίου και του Συμβουλίου (3),
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            
               1.   Οι τελωνειακές αρχές καλούνται, σύμφωνα με το άρθρο 14 παράγραφος 5α του κανονισμού (ΕΕ) 2016/1036, να λάβουν τα κατάλληλα μέτρα για την καταγραφή των εισαγωγών ορισμένων τροχών από αλουμίνιο για οδικά οχήματα των κλάσεων 8701 έως 8705, έστω και αν συνοδεύονται από τα εξαρτήματά τους και έστω και αν είναι εξοπλισμένοι με επίσωτρα, οι οποίοι επί του παρόντος υπάγονται στους κωδικούς ΣΟ ex 8708 70 10 και ex 8708 70 50 (κωδικοί TARIC: 8708701015, 8708701050, 8708705015 και 8708705050) καταγωγής Μαρόκου.
            
            
               2.   Η καταγραφή λήγει τέσσερις εβδομάδες μετά την ημερομηνία έναρξης ισχύος του παρόντος κανονισμού.
            
         
         
            Άρθρο 2
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 16 Ιουνίου 2022.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 176 της 30.6.2016, σ. 21.
         
            (2)  ΕΕ C 464 της 17.11.2021, σ. 19.
         
            (3)  Κανονισμός (ΕΕ) 2018/1725 του Ευρωπαϊκού Κοινοβουλίου και του Συμβουλίου, της 23ης Οκτωβρίου 2018, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα θεσμικά και λοιπά όργανα και τους οργανισμούς της Ένωσης και την ελεύθερη κυκλοφορία των δεδομένων αυτών, και για την κατάργηση του κανονισμού (ΕΚ) αριθ. 45/2001 και της απόφασης αριθ. 1247/2002/ΕΚ (ΕΕ L 295 της 21.11.2018, σ. 39).